Ronaldo Luiz Nazário de Lima

Ronaldo Luiz Nazário de Lima (født 18. september 1976 i Rio de Janeiro) er en brasiliansk fotballeder og tidligere fotballspiller som er styreleder og majoritetseier for den spanske klubben Real Valladolid.Karrieren startet i brasilianske Cruzeiro, og etter salget til PSV Eindhoven i 1994, har han vært innom Barcelona, Inter, Real Madrid og Milan. Ronaldo har også hatt stor suksess for landslaget, og har skåret 72 mål på 112 kamper for Brasil, deriblant 15 i Fotball-VM. To ganger har han vært med på å vinne Fotball-VM: i USA 1994 og Japan og Sør-Korea 2002.
Ronaldo har blitt kåret til FIFA World Player of the Year tre ganger (1996, 1997, 2002) og er sammen med tidligere lagkamerat i Real Madrid Zinedine Zidane, Lionel Messi, Cristiano Ronaldo de eneste som har vunnet prisen tre ganger. Ronaldo har blitt kalt «Fenomenet» (portugisisk: O Fenômeno, spansk: El Fenómeno), men ble under sitt opphold i Real Madrid kalt «El Gordo» («Tjukkasen»). Han regnes som en av tidenes beste fotballspillere, og han var tidenes toppskårer i VM.
Han la opp i 2011. Da han la opp avslørte han at han slet med hypotyreose, som blant annet kan føre til muskelsmerter, hårtap og manglende kontroll over kroppsvekten, på grunn av dårligere metabolisme. Det var det sistnevnte symptomet som rammet Ronaldo hardest og førte til en stor vektøkning, noe som var spesielt synlig i slutten av tiden i Real Madrid CF og i hans to neste opphold i AC Milan og Corinthians FC.Etter at han la opp har situasjonen stabilisert seg og de fleste betrakter han nå som en av de beste spillerne noensinne. Han har vært et idol for flere av de beste spillerne i dagens fotball, deriblant Lionel Messi  og Zlatan Ibrahimović.


== FC Barcelona ==
Etter å ha blitt oppdaget av Piet de Visser, ble han snart solgt til PSV Eindhoven, og han briljerte i klubben med 42 mål på 46 liga-kamper. Totalt skåret han 55 mål i 57 offisielle kamper for PSV Eindhoven. Mange europeiske storklubber viste interesse for ham, deriblant FC Barcelona. Ronaldo gikk til den spanske storklubben etter to år i Nederland. Han spilte én sesong i FC Barcelona, og skåret 47 mål på 49 kamper (inkludert opptredener i Copa del Rey og European Cup Winners Cup). Ronaldo er en av tre spillere som har scoret mer enn 30 mål under én sesong i La Liga; de to andre er Lionel Messi og Cristiano Ronaldo.


== Inter og kneskaden ==
Inter Milano signerte kontrakt med Ronaldo den neste sesongen, og Ronaldo bidro til at Inter Milano vant UEFA-cupen 1997/1998. Den 21. november 1999, under en serie A-kamp mot Lecce, skadet Ronaldo kneet stygt og måtte tas ut av kampen. Først den 12. april 2000 var han tilbake i en kamp mot Lazio, men etter bare seks minutter på banen skadet han kneet sitt for andre gang i karrieren.
Etter to operasjoner og 20 måneder med rehabilitering, gjorde Ronaldo comeback i Fotball-VM 2002. Ronaldo briljerte nok en gang i turneringen, skåret hele 8 mål og ble tildelt Gullstøvelen. Overraskende nok ble han solgt til Real Madrid etter turneringen.


== Real Madrid ==
Fansen til Real Madrid hadde enorme forhåpninger til Ronaldo, og han skåret to mål i debuten sin for klubben. I sin første sesong i klubben skåret han 23 ligamål, og vant La Liga med Real Madrid i 2003. De siste sesongene i klubben var likevel ikke like suksessfulle for Ronaldo, og Fabio Capello satte ham på benken i flere kamper og gjorde det klart at Ronaldo ikke var med i hans planer for klubben lenger. Overvekt og kvalitetskrise ble et faktum for Ronaldo.


== AC Milan ==
19. januar 2007 ble det kjent at Ronaldo hadde blitt solgt til AC Milan for 62 millioner norske kroner. Han debuterte for klubben 11. februar med nr. 99 på ryggen, i en ligakamp mot Livorno. I den neste kampen, mot Siena, skåret Ronaldo to mål, og hadde en målgivende pasning i kampen AC Milan vant 4-3. I sin første sesong i klubben skåret han 7 mål på 14 kamper. Ronaldo er en av de få spillerne som har spilt for både Inter og AC Milan, og han er en av kun tre som har skåret for begge klubbene i lokalderbyet, de andre er Zlatan Ibrahimović og Mario Balotelli.Ronaldo har aldri vært med på å vinne Mesterligaen. AC Milan vant riktignok turneringen i 2006/2007-sesongen, men fordi Ronaldo hadde representert Real Madrid i turneringen tidligere i den samme sesongen, hadde han ikke lov til å delta på laget i UEFA-kampene den sesongen.
Den 13. februar 2008 fikk Ronaldo nok en kneskade. Legene slo fast at det var korsbåndet som var skadet, akkurat som i 1998 og 2000. I pressen ble det spekulert på om han ville legge opp, men han bestemte seg for å fortsette.


== Corinthians ==
Mot slutten av 2008 signerte han kontrakt med den brasilianske klubben Corinthians, og det var en del av avtalen at han skulle trene seg opp igjen etter skaden. Alle hadde egentlig forventet at han skulle skrive kontrakt med Manchester City, men han takket nei.


== Brasil ==
Ronaldo debuterte for Brasil i 1994, og har siden den gang skåret 62 mål på 98 kamper for landslaget. Med sine 15 mål i tre forskjellige VM-sluttspill ble han tidenes toppskårer i turneringen under VM 2006, etter at han slo Gerd Muller sin rekord på 14 mål. 8. juli 2014 passerte Miroslav Klose med 16 mål i VM. Ronaldo skåret 4 mål i VM 1998, 8 mål i VM 2002, og 3 mål i VM 2006. Etter at tidligere landslagskaptein Dunga ble hovedtrener for Brasil, har ikke Ronaldo spilt en eneste kamp for landslaget, og trøya med nummer 9 på ryggen har sirkulert blant spillere som Alexandre Pato, Luis Fabiano og Vagner Love.


== Den siste kampen som profesjonell ==
Den 8. juni 2011 hadde Ronaldo sin siste kamp som profesjonell fotballspiller. Han hadde fått satt opp en landskamp mot Romania. Selv kom han inn i det 31. minuttet og spilte en bra kamp på topp sammen med en 19 år gammel Neymar. Ronaldo holdt på å score, men greide det ikke. Sluttresultatet ble 1-0 etter en scoring av Fred.


== Etter fotballkarrieren ==
Ronaldo har ved flere anledninger stilt opp i veldedighetskamper med andre tidligere fotballspillere. Han har også vært ambassadør for VM i Brasil 2014 og FNs utviklingsprogram (UNDP). I 2018 kjøpte han 51% av den spanske klubben Real Valladolid og i 2020 eide han 82% av klubben.


== Klubbstatistikk ==

Barcelona

Real Madrid


== Referanser ==


== Eksterne lenker ==
(en) Offisielt nettsted 
(en) Ronaldo Nazário – kategori av bilder, video eller lyd på Commons 
(en) Ronaldo Nazário – galleri av bilder, video eller lyd på Commons 
(en) Ronaldo på Internet Movie Database 
(en) Ronaldo hos The Movie Database 
Ronaldo på Twitter 
(de) Ronaldo – Munzinger Sportsarchiv 
(en) Ronaldo – Olympedia 
(pt) Ronaldo – Brasils olympiske komité 
(en) Ronaldo – FIFA 
(en) Ronaldo – UEFA 
(fr) Ronaldo – LÉquipe 
(en) Ronaldo – Transfermarkt 
(en) Ronaldo – Transfermarkt (manager) 
(en) Ronaldo – national-football-teams.com 
(en) Ronaldo – WorldFootball.net